钦定古今图书集成/历象汇编/庶征典/第028卷 > 心宿
## 钦定古今图书集成/历象汇编/庶征典/第028卷 > 心宿

心三星，中天王，前为太子，后为庶子。火星也，春夏木，
秋冬水。一名大火，二名大辰，三名鹑火。中星明大赤，
为照，天子德行。暗小失常，色为主微弱不能自断。星
不欲直，直则主失计；动摇，天子忧。木星守，天下安；久
守而绝，犯者臣谋主，大兵起。火星守，地动；守二十日，
臣谋主。色黑，主崩之像。土守，圣帝出谋臣，天下太平。
有云国有赦。久守不去，忧贼，天下大旱。有金星守，山
崩，四方兵起；久守二十日已上，去心三寸，兵起；钩战
上殿，期八十日。亦有大虫灾，人饥灾也。水星犯，有水
灾及旱，兵起，布帛贵。客守犯，大旱，赤地千里。日月、五
星经心失积，赤晕，虹蜺背向蚀，人饥，兵起，臣反国，易
主，丧，大臣使客。月贯心，内乱。彗、孛入心，主忧有丧，大
臣废黜，心变期急，不过七日之应也。